Dokter in sy spreekkamer vermoorArgieffoto (Foto: Parentingupstream, Pixabay) Die Suid-Afrikaanse Mediese Vereniging (Sama) sê hy het geskok, hartseer en woedend oor die moord op dr. George Koboka (56) Vrydag by sy spreekkamer in Soweto. “Dr. Koboka was sedert 1998 ŉ lid van Sama en was ŉ gerespekteerde en geliefde geneesheer in sy gemeenskap en in die Sama-familie,” sê dr. Vusumuzi Nhlapho, uitvoerende hoof van Sama. Die organisasie het sy innige meegevoel betuig met Koboka se vriende, familie en kollegas. Koboka is doodgeskiet toe vier gewapende mans die spreekkamer betree en pasiënte van hul selfone beroof het. Hy is vermoedelik ŉ week tevore deur dieselfde groep beroof. “Die sinnelose moord plaas opnuut die fokus op misdaad in Suid-Afrika en die gewelddadige aard van sinnelose misdade wat tot die afsterwe van waardevolle lede van die gemeenskap lei, soos dr. Koboka. Sy afsterwe laat ŉ leemte in die verskaffing van gehalte- mediese dienste in Soweto en Suid-Afrika.” Die organisasie sê dit is die plig van die regering en wetstoepassingsagentskappe om vinnig op te tree teen alle misdade en die veiligheid van pasiënte en gesondheidsorgwerkers landswyd te verseker. “Sonder hierdie ingryping sal al hoe meer dokters bedreig voel en angstig wees om in die land te praktiseer. Hulle sal eerder toevlug neem na ander lande terwyl hul vaardighede en kennis plaaslik ŉ groot behoefte is.”